1.  ปัจจัยความเสี่ยง

________________________________________________________________________

-   การบริหารความเสี่ยง

ในสภาวะที่การดำเนินธุรกิจการพาณิชย์มีการแข่งขันอย่างรุนแรงทั้งในระดับภูมิภาคและระดับโลก
ประกอบกับความผันผวนจากปัจจัยเสี่ยงต่างๆ อาทิ อัตราแลกเปลี่ยนเงินตราต่างประเทศ
ราคาน้ำมันเชื้อเพลิง เป็นต้น จึงมีความจำเป็นอย่างยิ่ง
ที่บริษัทฯ
ต้องมีกลไกการบริหารงานเพื่อสร้างความแข็งแกร่งให้สามารถแข่งขันในสภาวการณ์ดังกล่าวได้

ในการนี้ บริษัทฯ
ได้มุ่งให้ความสำคัญกับการบริหารความเสี่ยงขององค์กรทั้งปัจจัยภายในและภายนอกอย่างต่อเนื่อง
เพื่อสร้างความเชื่อมั่นแก่ผู้ถือหุ้นและผู้มีส่วนได้ส่วนเสีย โดยระบุความเสี่ยงและจัดอันดับความสำคัญ
เพื่อวางมาตรการแก้ไข ควบคุม ป้องกัน อย่างมีประสิทธิภาพและเป็นระบบตามมาตรฐานสากล ทั้งนี้
เพื่อให้บริษัทฯ สามารถบรรลุวัตถุประสงค์ตามเป้าหมายที่วางไว้ พร้อมกันนั้น บริษัทฯ
มีนโยบายส่งเสริมให้ทุกฝ่ายขององค์กรใช้การบริหารความเสี่ยงเป็นเครื่องมือในการบริหารงาน
และเป็นหัวใจสำคัญที่ต้องคำนึงถึงตลอดกระบวนการทำงานจนฝังรากลึกกลายเป็นวัฒนธรรมขององค์กร
ซึ่งจะส่งผลให้เกิดความโปร่งใส เป็นธรรม ตรวจสอบได้
และเกิดประโยชน์สูงสุดต่อทุกฝ่ายที่เกี่ยวข้อง
ซึ่งเท่ากับเป็นการส่งเสริมการกำกับดูแลกิจการที่ดีของบริษัทฯ อีกทางหนึ่งด้วย

ด้วยความมุ่งมั่นที่จะควบคุมดูแลให้การบริหารความเสี่ยงของบริษัทฯ มีประสิทธิภาพ
ครอบคลุมทุกกระบวนการธุรกิจ โดยมีคณะกรรมการบริหารความเสี่ยง (Risk Management
Committee) ทำหน้าที่กำหนดนโยบาย แนวทาง และกำกับ
ดูแลการบริหารความเสี่ยงในระดับองค์กร
ส่วนในระดับปฏิบัติงานได้มอบหมายให้ฝ่ายบริหารเป็นผู้กำกับดูแล
ส่งเสริมให้เกิดการปฏิบัติอย่างจริงจัง
รวมทั้งวางมาตรการควบคุมและจัดการปัจจัยความเสี่ยงทั้งในระดับองค์กรและระดับฝ่ายที่
อยู่ในความรับผิดชอบให้อยู่ในระดับที่ยอมรับได้ (Acceptable Residual Risk)
หรือมั่นใจว่าบริษัทฯ จะไม่ได้รับความ
เสียหายและผลกระทบอย่างรุนแรง
โดยมีการรายงานความคืบหน้าและติดตามผลการควบคุมความเสี่ยงที่มีนัยสำคัญระดับองค์กรอย่างต่อเนื่องต่อที่ประชุมฝ่ายบริหารงานนโยบาย
คณะกรรมการบริหารกลุ่มธุรกิจและสนับสนุนการบิน
คณะกรรมการบริหารบริษัทฯ และคณะกรรมการบริษัทฯ
เพื่อให้มีการบริหารจัดการและติดตามอย่างใกล้ชิด มีประสิทธิภาพ
และมั่นใจว่าสามารถดำเนินงานให้บรรลุวัตถุประสงค์และเป้าหมายที่กำหนดไว้

ปัจจัยความเสี่ยงที่มีนัยสำคัญต่อบริษัทฯ ดังนี้

ความเสี่ยงจากอุตสาหกรรมการท่องเที่ยวของประเทศไทย

ธุรกิจของบริษัทฯ มีความสัมพันธ์และเกี่ยวข้องโดยตรงกับอุตสาหกรรมการท่องเที่ยวของประเทศไทย
ซึ่งผู้โดยสารของบริษัทฯ ส่วนใหญ่เป็นนักท่องเที่ยวที่มาท่องเที่ยวยังประเทศไทย ดังนั้น
ธุรกิจของบริษัทฯ จึงขึ้นอยู่กับการเจริญเติบโตและความ
แข็งแกร่งของอุตสาหกรรมการท่องเที่ยวของประเทศไทย
ซึ่งอาจได้รับผลกระทบในทางลบและเกิดการชะลอตัวของการ
ท่องเที่ยว หากมีเหตุการณ์ใดๆ
ที่ส่งผลถึงระดับการเป็นแหล่งท่องเที่ยวที่ได้รับความนิยมของประเทศไทย เช่น
ความไม่แน่นอนทางเศรษฐกิจโลกและเศรษฐกิจของประเทศไทย การเมือง ภัยธรรมชาติ
สภาวะการแข็งค่าของค่าเงินบาทเมื่อเทียบกับเงินสกุลหลัก
หรือทัศนคติในทางลบเกี่ยวกับประเทศไทย ตลอดจนกรณีที่นักท่องเที่ยวต้องรับภาระจ่ายค่าบริการหรือ
ค่าธรรมเนียมการใช้สนามบินที่สูงขึ้น ผลกระทบจากความไม่สงบในพื้นที่ 3 จังหวัดชายแดนภาคใต้
การระบาดของโรคซาร์ส และไข้หวัดนก หรือเหตุการณ์อื่นใดในทำนองเดียวกันที่เกิดขึ้นในภูมิภาคนี้
ส่งผลให้ปริมาณการจราจรทางอากาศลดลงและการท่องเที่ยวของประเทศลดต่ำลงด้วย บริษัทฯ
ได้ตระหนักถึงความสำคัญในเรื่องดังกล่าว และได้มีการติดตามสถานการณ์ต่างๆ อย่างใกล้ชิด
ปัจจัยความเสี่ยงใดที่สามารถป้องกันและควบคุมก็ได้มีมาตรการแก้ไข
และเร่งดำเนินการอย่างต่อเนื่อง เพื่อลดผลกระทบและระดับความรุนแรงของความเสี่ยงลง
อีกทั้งให้เกิดภาพลักษณ์ที่ดีและเพิ่มความมั่นใจในการเดินทางของผู้โดยสาร

ความเสี่ยงจากราคาน้ำมันอากาศยานที่สูงขึ้น

เนื่องจากน้ำมันอากาศยานซึ่งเป็นค่าใช้จ่ายหลักในการดำเนินธุรกิจการบินมีราคาสูงขึ้น
ส่งผลให้บริษัทฯ ได้รับผลกระทบโดยตรงจากราคาน้ำมันที่สูงขึ้น ดังนั้น บริษัทฯ
จึงมีนโยบายประกันความเสี่ยงราคาน้ำมันอากาศยาน (Fuel Price Hedging)
ในปริมาณไม่เกินร้อยละ 50 ของปริมาณการใช้ต่อหนึ่งปี ซึ่งในช่วงเดือนตุลาคมถึงเดือนธันวาคม
2550 ราคาน้ำมันอากาศยานอยู่ในระดับสูง บริษัทฯ
ได้จัดทำประกันความเสี่ยงราคาน้ำมันอากาศยานอยู่ที่ร้อยละ 10 ต่อเดือน
และได้ติดตามสถานการณ์และสภาพตลาดน้ำมันเพื่อจัดทำความเสี่ยงราคาน้ำมันอากาศยานอย่างต่อเนื่อง
รวมทั้งนำซอฟท์แวร์ที่มีประสิทธิภาพสูงมาใช้ และดำเนินการปรับเพิ่มอัตราค่าธรรมเนียมน้ำมัน
(Fuel Surcharge) ให้อยู่ในระดับที่เหมาะสม ทั้งนี้ ขึ้นอยู่กับสภาวะการแข่งขันกับสายการบินอื่น
ในแต่ละเส้นทางบิน เพื่อลดภาระค่าใช้จ่ายน้ำมันอากาศยานที่เพิ่มสูงขึ้นได้ในระดับหนึ่ง

ความเสี่ยงจากความผันผวนของอัตราแลกเปลี่ยนเงินตราต่างประเทศ

จากการที่บริษัทฯ มีรายได้เป็นเงินตราต่างประเทศกว่า 40 สกุล โดยมีสกุลหลัก ได้แก่
ดอลลาร์สหรัฐ (USD) บาท (THB)
ยูโร (EUR) เยน (JPY) และมีค่าใช้จ่ายในสกุลหลัก ได้แก่ ดอลลาร์สหรัฐ และบาท
ในขณะที่มีหนี้ใน 4 สกุลหลัก ได้แก่ ยูโร บาท เยน และดอลลาร์สหรัฐ บริษัทฯ
ได้ดำเนินการบริหารความเสี่ยงอันเนื่องจากความผันผวนของอัตราแลกเปลี่ยนซึ่งเป็น
ปัจจัยที่ไม่สามารถควบคุมได้ โดยใช้หลักการ Natural Hedging คือ
การจัดให้รายจ่ายเป็นเงินสกุลเดียวกับรายได้มากที่สุดและการปรับโครงสร้างเงินกู้ในสกุลเงินตราต่างประเทศให้สอดคล้องกับสกุลเงินของเงินสดสุทธิจากการดำเนินงาน
(Net Operating Cash Flow)
ด้วยการวางแผนในการจัดหาเงินทุนและการใช้เครื่องมือทางการเงินในการทำธุรกรรมที่เหมาะสม
ได้แก่ Cross Currency Swap (CCS) ในช่วงที่ตลาดเงินเอื้ออำนวย โดย ณ วันที่ 31 ธันวาคม
2550 บริษัทฯ มีสัดส่วนเงินกู้ในสกุลหลักภายหลังจากการทำ CCS ดังนี้ USD : EUR : JPY :
THB = 8 : 46 : 12 : 34 (รวมภาระผูกพันค่าเช่าเครื่องบินเพื่อการดำเนินงาน)

ความเสี่ยงจากการแข่งขันที่เพิ่มขึ้นจากการเปิดน่านฟ้าเสรีเต็มรูปแบบ

เนื่องจากรัฐบาลมีนโยบายเปิดเสรีทางการบินในเส้นทางระหว่างประเทศ
เพื่อส่งเสริมการท่องเที่ยวและส่งเสริมให้กรุงเทพฯ
เป็นศูนย์กลางการบินโดยไม่มีข้อจำกัดด้านความถี่และความจุของเที่ยวบินสำหรับการขนส่งการจราจรเสรีภาพที่
3 และ 4 ส่วนการขนส่งการจราจรเสรีภาพที่ 5 นั้น
มีนโยบายให้สายการบินต่างประเทศเข้ามาให้บริการแข่งขันกับสายการบินของไทยได้ทุกเส้นทางในระดับหนึ่ง
และมีนโยบายที่จะเปิดเสรีให้ทำการขนส่งได้เต็มที่ต่อไปในอนาคต

ปัจจุบันประเทศไทยมีความตกลงทางการบินโดยไม่มีข้อจำกัดด้านจำนวนเที่ยวบินสำหรับการขนส่งการจราจรเสรีภาพที่
3 4 และ 5 กับประเทศต่างๆ เช่น สหรัฐอาหรับเอมิเรตส์ กาตาร์ ศรีลังกา บาห์เรน เยเมน
สวิตเซอร์แลนด์ เป็นต้น เป็นผลให้
สายการบินของประเทศดังกล่าวใช้สิทธิได้อย่างเต็มที่ ซึ่งอาจมีผลกระทบต่อบริษัทฯ
ในเรื่องของการแข่งขันที่เพิ่มมากขึ้นใน
เส้นทางเดียวกับเส้นทางซึ่งบริษัทฯ ให้บริการอยู่

อย่างไรก็ดี บริษัทฯ ตระหนักดีถึงนโยบายการเปิดเสรีเพื่อสนับสนุนการท่องเที่ยว
จึงได้เตรียมมาตรการลดความเสี่ยงด้วยการปรับปรุงแผนการตลาด
ไม่ว่าจะเป็นการขยายความร่วมมือกับสายการบินพันธมิตร และการใช้กลยุทธ์
การส่งเสริมการขายรูปแบบต่างๆ
เพื่อให้สามารถรองรับสถานการณ์การแข่งขันที่เพิ่มขึ้นได้อย่างมีประสิทธิภาพ

ความเสี่ยงจากการแข่งขันที่เพิ่มขึ้นจากการประกอบการของสายการบินต้นทุนต่ำ (Low Cost Carrier : LCC) 

เพื่อให้สามารถแข่งขันได้อย่างแข็งแกร่งในตลาดที่มีการประกอบการของสายการบินต้นทุนต่ำ บริษัทฯ
ได้ร่วมจัดตั้งบริษัท สายการบินนกแอร์ จำกัด โดยบริษัทฯ ถือหุ้นร้อยละ 39
เพื่อให้เป็นตัวแทนของบริษัทฯ ในการแข่งขันในตลาด
สายการบินต้นทุนต่ำ ซึ่งบริษัทฯ
จะมีการติดตามผลการดำเนินงานและประสานงานกับสายการบินนกแอร์ เพื่อให้เกิดประโยชน์สูงสุด
อีกทั้งได้ดำเนินมาตรการอย่างต่อเนื่องจากปีที่ผ่านมา ทั้งทางด้านการตลาด การบริการ
และการอำนวยความสะดวกให้แก่ลูกค้าแบบครบวงจร
รวมไปถึงการขยายความร่วมมือกับสายการบินพันธมิตร
การปรับปรุงความจุและความถี่ของเที่ยวบินให้มีความเหมาะสม ซึ่งได้รับผลสำเร็จเป็นที่น่าพอใจ
ขณะเดียวกัน บริษัทฯ
ยังคงติดตามผลกระทบจากการประกอบการของสายการบินต้นทุนต่ำอย่างใกล้ชิด
โดยติดตามตรวจสอบความสมดุลย์ของจำนวนที่นั่งเสนอให้บริการและจำนวนผู้โดยสารที่ใช้บริการให้อยู่ในสัดส่วนที่เหมาะสม

นอกจากมาตรการต่างๆ ดังกล่าวแล้ว บริษัทฯ
ยังมุ่งเน้นการขายในกลุ่มลูกค้าที่ทำการบินแบบเชื่อมต่อเส้นทางมากขึ้น (Network Sales)
โดยใช้กรุงเทพฯ เป็นจุดเชื่อมต่อ (Hub) แทนการขายแบบจุดต่อจุด (Point to Point
Traffic) ซึ่งเป็น
ข้อได้เปรียบของสายการบินที่มีการบริการอย่างเต็มรูปแบบและสายการบินแบบเครือข่าย บริษัทฯ
จึงได้ทำการปรับปรุงการเชื่อมต่อเครือข่ายเส้นทางบิน (Global Connectivity) ของบริษัทฯ
ให้สามารถเชื่อมต่อกันอย่างเหมาะสม
ซึ่งเห็นได้จากการย้ายฐานปฏิบัติการมายังท่าอากาศยานสุวรรณภูมิ
สามารถให้บริการแก่กลุ่มลูกค้าที่ทำการบินแบบเชื่อมต่อเส้นทางบินได้อย่างเต็มประสิทธิภาพในช่วงเริ่มต้นการเปิดให้บริการ
ต่อมาในเดือนมีนาคม 2550
รัฐบาลมีนโยบายให้เปิดท่าอากาศยานดอนเมืองสำหรับเส้นทางภายในประเทศควบคู่กับท่าอากาศยานสุวรรณภูมิ
ทำให้บริษัทฯ ต้องมีการปรับกลยุทธ์ในการเชื่อมต่อเครือข่ายเส้นทางบิน
ซึ่งจะต้องมีการติดตามผลการดำเนินงานอย่างต่อเนื่อง
อีกทั้งได้ปรับปรุงตารางการบินและเครื่องบินให้เหมาะสมกับความต้องการของตลาด
รวมทั้งการจัดทำอัตราค่าโดยสารเป็นราคาหลายระดับ
เพื่อให้สามารถแข่งขันกับสายการบินต้นทุนต่ำได้ และปรับปรุงการขายบนเว็บไซต์
ให้มีความสะดวกรวดเร็ว โดยผู้ใช้บริการสามารถเลือกเที่ยวบิน ราคา ชั้นที่นั่ง
ได้ตามความต้องการ (Flex Prices)

ความเสี่ยงจากการที่บริษัทฯ มีข้อพิพาททางกฎหมาย

เนื่องจากบริษัทฯ
ถูกกลุ่มผู้ใช้บริการขนส่งทางอากาศและกลุ่มผู้โดยสารฟ้องร้องต่อศาลแพ่งในประเทศสหรัฐอเมริกา
และคณะกรรมาธิการประชาคมยุโรป (Commission of the European Communities)
ได้ส่งหนังสือโต้แย้งการกระทำและแจ้งการเริ่มดำเนินคดี (Statement of Objections and
Initiation of Proceeding) โดยกล่าวหาว่า บริษัทฯ ร่วมกับสายการบินอื่นกำหนดราคา
ค่าธรรมเนียมพิเศษเพื่อชดเชยค่าน้ำมัน (Fuel Surcharge) และค่าธรรมเนียมอื่นๆ
อันเป็นการละเมิดต่อกฎหมายแข่งขัน
ทางการค้าของประเทศสหรัฐอเมริกา และละเมิดต่อกฎหมายประชาคมยุโรป (EU Law)
ตามแต่กรณี ในการนี้ บริษัทฯ
ได้ดำเนินการว่าจ้างทนายความผู้เชี่ยวชาญเป็นผู้รับผิดชอบแก้ข้อกล่าวหาดังกล่าวแล้ว

ความเสี่ยงจากความผันผวนของอัตราดอกเบี้ย

เนื่องจากบริษัทฯ มีการกู้ยืมเงินเพื่อนำมาใช้จ่ายในการลงทุนเป็นจำนวนที่สูง
ทำให้มีภาระที่จะต้องชำระดอกเบี้ยจากการกู้ยืมดังกล่าว ดังนั้น
หากอัตราดอกเบี้ยมีการปรับตัวสูงขึ้นจะทำให้ต้นทุนทางการเงินของบริษัทฯ สูงขึ้นตามไปด้วย บริษัทฯ
จึงได้ทำการบริหารความเสี่ยงทางการเงิน
โดยพิจารณาปรับโครงสร้างหนี้ด้วยการนำเครื่องมือทางการเงิน ได้แก่ Interest Rate Swap
(IRS) มาใช้ในการแปลงอัตราดอกเบี้ย จากอัตราดอกเบี้ยลอยตัวที่คาดว่าจะปรับสูงขึ้นมาเป็นอัตรา
ดอกเบี้ยคงที่ที่อยู่ในอัตราต่ำ
โดยอาศัยจังหวะที่อัตราดอกเบี้ยในตลาดอยู่ในระดับต่ำและมีแนวโน้มที่จะสูงขึ้นในอนาคต
เพื่อลดความเสี่ยงจากการปรับตัวสูงขึ้นของต้นทุนทางการเงินของบริษัทฯ

จากการบริหารความเสี่ยงดังกล่าว ทำให้บริษัทฯ มีหนี้สินที่มีอัตราดอกเบี้ยคงที่เพิ่มขึ้น
และมีอัตราดอกเบี้ยเฉลี่ยต่ำ โดย ณ สิ้นเดือนธันวาคม 2550 บริษัทฯ
มีหนี้สินที่มีอัตราดอกเบี้ยคงที่คิดเป็นร้อยละ 67.28 ของภาระหนี้สินทั้งหมด
(รวมภาระผูกพันค่าเช่าเครื่องบินเพื่อการดำเนินงาน) และมีอัตราดอกเบี้ยเฉลี่ยเท่ากับร้อยละ
4.06

ความเสี่ยงจากการบริการ ณ ท่าอากาศยานสุวรรณภูมิไม่เป็นไปตามเป้าหมาย

เนื่องจากการเปิดใช้ท่าอากาศยานสุวรรณภูมิ เมื่อวันที่ 28 กันยายน 2549 ทำให้บริษัทฯ
จำเป็นต้องย้ายฐานการปฏิบัติการจากท่าอากาศยานดอนเมืองไปยังท่าอากาศยานสุวรรณภูมิ
ซึ่งมีความแตกต่างทั้งด้านทำเลที่ตั้ง ขนาดของท่าอากาศยาน สภาพแวดล้อม สิ่งอำนวยความสะดวก
และระบบเทคโนโลยีต่างๆ
ทำให้ผู้ปฏิบัติงานจำเป็นต้องปรับเปลี่ยนกระบวนการทำงานให้เข้ากับสภาพการณ์ใหม่ๆ ทั้งหมด
ทั้งระบบเทคโนโลยีต่างๆ ระบบการสื่อสาร
และการจัดการทั้งภายในอาคารผู้โดยสารและบริเวณลานจอดอากาศยาน
ความเสี่ยงอันเนื่องจากการปฏิบัติการทั้งในส่วนของท่าอากาศยานสุวรรณภูมิและของบริษัทการบินไทยเอง
ทำให้เกิดผลกระทบต่อการให้บริการด้านผู้โดยสาร สัมภาระ สินค้า และไปรษณียภัณฑ์ของบริษัทฯ
ไม่เป็นไปตามความคาดหมายของผู้โดยสารและลูกค้า บริษัทฯ
จึงได้กำหนดแผนปฏิบัติการเพื่อลดผลกระทบ
ดังกล่าวโดยการกำหนดกระบวนการปฏิบัติงานเพื่อรองรับกรณีระบบสายพานลำเลียงสัมภาระผู้โดยสารขัดข้อง
และปรับปรุงกระบวนการนำส่งสัมภาระ ผู้โดยสาร สินค้า และไปรษณีย์ภัณฑ์
โดยจัดเตรียมอุปกรณ์ภาคพื้นและเจ้าหน้าที่ให้เพียงพอ
ต่อการให้บริการและให้เหมาะสมกับท่าอากาศยานสุวรรณภูมิ
และมีการจัดเจ้าหน้าที่เพื่อกำกับดูแลการปฏิบัติงานอย่าง
ใกล้ชิด นอกจากนี้ บริษัทฯ ยังได้จัดเตรียมเจ้าหน้าที่เพิ่มเติมเพื่อรองรับการให้บริการผู้
โดยสารภาคพื้นอีกด้วย

ความเสี่ยงจากการแพร่ระบาดของโรคติดต่อและไข้หวัดนก

จากการที่บริษัทฯ มีประสบการณ์ในการพบผู้โดยสารป่วยด้วยโรคทางเดินหายใจเฉียบพลัน (SARS)
เดินทางมากับเที่ยวบินของบริษัทฯ ซึ่งเป็นเชื้อโรคที่ติดต่อระหว่างคนกับคน
และการแพร่ระบาดของโรคไข้หวัดนกซึ่งเป็นเชื้อโรคที่ระบาดในสัตว์แต่สามารถติดต่อได้ในคนในระยะต่อมา
ฝ่ายบริหารของบริษัทฯ
โดยฝ่ายบริหารภาวะวิกฤตร่วมกับหน่วยงานเครือข่ายภายในประสานกับองค์การอนามัยโลก
และกระทรวงสาธารณสุขของไทยดำเนินมาตรการเชิงป้องกันและควบคุมเนื่องจากได้คาดการณ์ถึงความรุนแรงของโรคอุบัติซ้ำและอุบัติใหม่ที่มีโอกาสจะเกิดขึ้นได้ในอนาคต
โดยการสร้างสุขลักษณะอนามัยที่ดีภายในห้องโดยสาร และห้องรับรองพิเศษ
เพื่อให้ผู้โดยสารของบริษัทฯ ปลอดภัยจากโรคติดต่อต่างๆ
ทั้งการทำความสะอาดจุดสัมผัสร่วมที่ผู้โดยสารใช้หรือสัมผัสสิ่งของร่วมกัน อุปกรณ์
และเครื่องใช้ที่ให้บริการแก่ผู้โดยสาร
น้ำยาและเจลที่ให้บริการภายในห้องสุขาที่ต้องมีส่วนผสมของตัวยาฆ่าเชื้อโรค รวมถึงน้ำยาต่างๆ
ที่ใช้ในการทำความสะอาดที่ต้องมี
ประสิทธิภาพโดยไม่เป็นภัยต่อผู้โดยสาร คุณภาพของอากาศที่ผู้โดยสารสูดหายใจ
รวมถึงสุขภาพของบุคลากรผู้ให้บริการ
ทุกจุดบริการ
การฉีดอบพ่นยาฆ่าเชื้อให้กับเครื่องบินทุกลำเดือนละครั้งเพื่อป้องกันการหมักหมมของสิ่งสกปรกหรือเชื้อโรคต่างๆ
และให้มั่นใจต่อความสะอาดปลอดเชื้อที่คลอบคลุมในบริเวณที่พนักงานทำความสะอาดไม่สามารถเข้าถึง

การดำเนินการเหล่านี้เป็นเพียงมาตรการเชิงป้องกันในระยะก่อนการระบาดของโรคเท่านั้น
แต่ยังมีมาตรการอื่นๆ ในระยะเมื่อเกิดการระบาดและระยะชะลอตัวอีกหลายมาตรการ

ความเสี่ยงจากเหตุการณ์ก่อการร้ายและการก่อความไม่สงบ

จากเหตุการณ์การก่อการร้ายที่ผ่านมาทั้งการก่อการร้ายเมื่อวันที่ 11 กันยายน 2544
ที่สหรัฐอเมริกา สงครามอิรักและการก่อการร้ายในประเทศต่างๆ รวมทั้งการก่อความไม่สงบใน 3
จังหวัดชายแดนภาคใต้ของไทย ส่งผลกระทบให้ธุรกิจ
อุตสาหกรรมการบินและธุรกิจของบริษัทฯ มีค่าใช้จ่ายเพิ่มขึ้นในด้านการดูแลรักษาความปลอดภัย
ค่าเบี้ยประกันภัย และยังส่งผลให้จำนวนผู้โดยสารและรายได้จากการดำเนินงานลดลง
เนื่องจากความวิตกกังวลเกี่ยวกับการก่อการร้ายและความ
ขัดแย้งที่เกิดขึ้น ทั้งนี้ บริษัทฯ ได้ดำเนินการจัดทำระบบบริหารงานด้านความมั่นคงการบิน
ซึ่งประกอบด้วยการจัดทำคู่มือปฏิบัติด้านความมั่นคงการบินให้สอดคล้องกับกฎระเบียบ
ข้อบังคับขององค์การการบินพลเรือนระหว่างประเทศ (ICAO)
จัดอบรมเผยแพร่ความรู้ให้พนักงานทุกระดับเพื่อให้ตระหนักถึงภัยคุกคามและมีส่วนร่วมในการเฝ้าระวังภัยรวมทั้งมีความชำนาญในการปฏิบัติงานตามมาตรฐานสากล
บริษัทฯ ได้ติดตามพัฒนาการของอุปกรณ์และเทคโนโลยีที่ทันสมัย
มีการประเมินความเสี่ยงด้านความมั่นคงการบินในทุกสถานีที่บริษัทฯ ทำการบิน
จัดเตรียมแผนเผชิญเหตุ มีการทดสอบ ตรวจสอบและฝึกซ้อมมาตรการตามความเหมาะสม
เพื่อให้การดำเนินงานด้านความมั่นคงการบินมีประสิทธิภาพ สามารถปกป้องและยับยั้งภัยคุกคาม
ไม่ให้เกิดความสูญเสียต่อชีวิตผู้โดยสาร พนักงาน และทรัพย์สิน รวมทั้งภาพพจน์ของบริษัทฯ

ความเสี่ยงจากมลภาวะของธุรกิจการบินต่อสิ่งแวดล้อม

เนื่องจากปัญหาสิ่งแวดล้อมเป็นปัญหาที่ทวีความสำคัญยิ่ง อันมีผลเป็นสำคัญต่อภาพลักษณ์ของบริษัทฯ
ในการจัดการด้านนี้ เนื่องจากสายการบินเป็นผู้ก่อมลภาวะอย่างน้อย 2 ประเภท คือ
มลภาวะทางเสียง และก๊าซจากเครื่องบิน สำหรับ
มลภาวะทางเสียงนั้น บริษัทฯ ใช้เครื่องบินทันสมัยตามกำหนดใน ICAO Annex 16
และมีการบินด้วยความปลอดภัยสูงสุด
ที่ก่อให้เกิดเสียงจากต้นกำเนิด (Noise at Source) น้อยที่สุด บริษัทฯ
เข้าร่วมเป็นคณะทำงานจัดการปัญหามลพิษ
ทางอากาศและเสียงจากสนามบินนานาชาติร่วมกับภาครัฐฯ
ปรับเทคนิคด้านการบินสำหรับสายการบินทุกสาย โดยบริษัทฯ
ก็ได้ทำการบินตามมาตรการอย่างเคร่งครัด

สำหรับมลภาวะจากก๊าซต่างๆ จากเครื่องบินนั้น เป็นประเด็นสิ่งแวดล้อมระดับโลก
เนื่องจากก๊าซคาร์บอนไดออกไซด์ (CO₂) ที่ปล่อยจากการเผาไหม้ของน้ำมันมีผลถึงสภาวะโลกร้อน
ในปี พ.ศ. 2549 คณะกรรมาธิการยุโรป (European Commission : EC)
มีมติให้รวมธุรกิจการบินเข้าในข้อผูกพันของระเบียบโครงการ Emission Trading Scheme
(ETS) เพื่อกำหนดเพดานการปล่อยก๊าซคาร์บอนไดออกไซด์ (CO₂) และจะทำขึ้นก่อนในหมู่ประเทศ
EU ในปี พ.ศ. 2554 และขอให้กลุ่มประเทศนอก EU ที่บินไปยังยุโรปเข้าสู่ Scheme ดังกล่าวในปี
พ.ศ.2555 โดยให้สายการบินที่ทำการบินเข้า – ออก ทวีปยุโรปต้องมีการบริหารจัดการ
Emission Trading อย่างเป็นรูปธรรม มีการกำหนดเพดานการปล่อยก๊าซ CO₂
ให้มีการปล่อยเท่ากับปริมาณเฉลี่ยในปี พ.ศ. 2547 – 2549 บริษัทฯ
ได้จัดตั้งคณะกรรมการบริหารจัดการ Emission Trading ขึ้นในเดือนพฤษภาคมที่ผ่านมา
เพื่อศึกษาผลกระทบการใช้น้ำมันและปริมาณการปล่อยก๊าซ CO₂ และหามาตรการต่างๆ เช่น
การลดการใช้น้ำมันและการลดน้ำหนักเครื่องบิน เป็นต้น เพื่อรองรับแผนการเติบโตของบริษัทฯ
และเข้าสู่ระเบียบ Emission Trading ได้

ในแง่สังคมและสิ่งแวดล้อม บริษัทฯ
ได้จัดทำโครงการลดการใช้พลังงานและอนุรักษ์สิ่งแวดล้อมและโครงการของบริษัทฯ
ได้รับรางวัลประจำปีจากกระทรวงทรัพยากรธรรมชาติและสิ่งแวดล้อม
ตลอดจนได้ประสานกับองค์กรทั้งภายในและต่างประเทศในการรณรงค์ในเรื่องดังกล่าวอย่างต่อเนื่องต่อไป